انتاج ملک

ڈاکٹر اِنتاج ملک ایک بھارتی مسلمان بین المذاہب مطالعات کے عالم، محقق اور سابقہ ٹیکس افسر ہیں جنھوں نے گجرات میں بین المذاہبی تحقیق اور خاص طور پر جین مت کے سادھوؤں اور سادھویوں کی علمی رہنمائی میں نمایاں کردار ادا کیا۔ وہ ریٹائرڈ جوائنٹ کمشنر (ٹیکس) بھی رہ چکے ہیں اور اپنی تحقیقی خدمات کی بنا پر جین مذہب کے طلبہ، سادھوؤں و سادھویوں میں بطور رہنما اور مشیر مقبول ہیں۔"Meet Muslim scholar who's a guru to Jain monks," Times of India. . Retrieved 10 نومبر 2025."Meet man, retired tax officer and Muslim scholar, who is a guru to Jain monks and nuns," MSN India. . Retrieved 10 نومبر 2025.

 تعارف و تعلیم 
ڈاکٹر انتاج ملک نے مذہبی و بین المذاہب مطالعات میں گہرائی سے تحقیق کی ہے۔ انھوں نے 2003ء میں گجرات یونیورسٹی سے پی ایچ ڈی کی ڈگری حاصل کی، جس کا موضوع ’’اپنشد اور اسلامی تصوف‘‘ تھا۔ ان کی تحقیق میں جین مت کے اصولِ اخلاق، اہِمسا (عدمِ تشدد) اور روحانی تمرینات کا تقابلی جائزہ شامل رہا ہے۔

 علمی پس منظر و پروفائل 
ڈاکٹر انتاج ملک نے گجرات یونیورسٹی سے فلسفہ میں پی ایچ ڈی کی، اُن کا مقالہ ’’اپنشد اور اسلامی تصوف‘‘ کے مابین مماثلت پر تھا جس کی نگرانی پروفیسر یجنیشور شاستری نے کی۔

انھوں نے فلسفہ میں ایم اے میں پہلی پوزیشن حاصل کی، جبکہ انگریزی ادب میں گولڈ میڈل کے ساتھ بی اے اور کامرس میں گریجویشن کی۔

پیشہ ورانہ طور پر وہ گجرات کے ٹیکس (سیلز/کمرشل ٹیکس) محکمے میں افسر رہے، بعد ازاں وہ گجرات یونیورسٹی میں ریسرچ گائیڈ کے طور پر منسلک ہوئے۔

ان کے زیرِ نگرانی کچھ جین راہبوں نے ڈاکٹریٹ کی ڈگری مکمل کی، جو اپنے خانہ بدوش طرزِ حیات کے باوجود تحقیق جاری رکھ سکے کیونکہ بغیر کسی شخصی انا اور محض علم کے فروغ کے لیے انتاج ملک نے طلبہ کے ساتھ جگہ جگہ گھومنا پھرنا جاری رکھا اور طلبہ کی پی ایچ ڈی کی تکمیل میں مدد کی۔

 اہم تحقیقی و تصنیفی کام 
ڈاکٹر انتاج ملک نے فلسفہ، مذہب اور تصوف کے موضوعات پر متعدد کتابیں تصنیف و ادارت کی ہیں، جن میں نمایاں درج ذیل ہیں:

 Upanishads and Islamic Mysticism (2004) — یہ کتاب ہندو مت کے اپنشدوں اور اسلامی تصوف کے درمیان فکری و روحانی مماثلت کو بیان کرتی ہے۔ اس میں ’’وحدت الوجود‘‘ اور ’’آتما۔برہمان‘‘ کے نظریات کے تقابلی مطالعے پر زور دیا گیا ہے۔

 In Quest of Peace: Indian Culture Shows the Path (دو جلدیں، 2006) — اس مجموعۂ مضامین کے وہ شریک مدیر رہے۔ یہ کتاب عالمی امن پر بین الاقوامی کانفرنس کی کارروائیوں پر مبنی ہے، جس میں ہندوستانی فلسفہ، ویدانت، یوگ، ماحولیات اور مذہب کے موضوعات شامل ہیں۔

 World of Philosophy: A Harmony (2011) — پروفیسر یجنیشور شاستری کی علمی خدمات کے اعتراف میں مرتبہ اس خراج تحسین نامہ جیسے مجموعہ میں وہ شریک مدیر رہے۔ اس میں فلسفۂ مذہب اور بین المذاہب مکالمے پر مضامین شامل ہیں۔

 تحقیقی موضوعات 
ان کے تحقیقی موضوعات میں حسبِ ذیل نمایاں ہیں:
 جین مت اور اسلامی تصوف کے مشترکہ اخلاقی اصول
 اہِمسا اور غیر تشدد کی عملی تطبیقات
 مذہبی متون کا موازنہ اور بین المذاہبی قرأت
 ہندوستانی فلسفہ اور عالمی امن کے درمیان فکری رشتے

 تشخص و انعامات 
ڈاکٹر انتاج ملک نے سرکاری خدمات کے بعد علمی و سماجی سرگرمیوں کو جاری رکھا اور اپنی قائدانہ صلاحیتوں سے مقامی تعلیمی و مذہبی حلقوں میں مقام بنایا۔ ان کی خدمات کا اعتراف مقامی میڈیا اور مذہبی حلقوں نے کیا ہے۔

 حوالہ جات 

زمرہ:بھارتی مسلم شخصیات
زمرہ:بین المذاہبی مطالعہ
زمرہ:بقید حیات شخصیات
زمرہ:گجراتی شخصیات
زمرہ:گجرات یونیورسٹی کے فضلا